倡樓詞
作者：周紫芝
朝代：宋

paragraphs: 桃李艷春風，榮華照京洛。
九陌飛香塵，朱樓響弦索。
美人倚脩欄，青娥卷珠箔。
白面誰家郎，巴商載金槖。
大艑何岢峨，繫舟樓下泊。
哀彈雜清歌，日日樓中樂。
謂言如江流，偕老有盟約。
一朝買嬋娟，蟬鬢輕梳掠。
情從新人歡，恩與舊人薄。
去年與青棠，今年贈芍藥。
人生有榮謝，曾不待衰落。
倡女不嫁人，深心失期約。